16-åringer dømt for drap på venninne: Ville se om hun skrek som mann eller jente
De skal ha planlagt drapet på 16 år gamle Brianna Ghey i lang tid. Latt seg inspirere av tortur og drapsmetoder på det mørke nettet. Nå er de dømt for å ha knivstukket henne i en park på høylys dag.  Onsdag ble to 16-åringer dømt for det mye omtalte drapet på den jevnaldrende Brianna Ghey i England i februar. Etter dommen i Manchester Crown Court sa aktor at det er en av de mest forstyrrende sakene de har ført for retten: – Planleggingen, voldeligheten og alderen til de drapsdømte er utenfor fatteevne. Selv nekter begge 16-åringene for å ha drept henne. Så på tortur I ukevis hadde de to, en gutt og en jente, planlagt drapet, mente retten. I tusenvis av meldinger på WhatsApp delte vennene sine mørke tanker og fascinasjon for drapsmenn, vold, tortur og død, skriver Sky News.  I retten forklarte jenta at hun hadde kjent Brianna, som var født som gutt, men levde som jente, i noen måneder. Gutten hadde derimot først møtt henne dagen før, forklarte han i retten. Alle tre var elever ved ulike skoler i Warrington-området. I retten ble de to 16-åringene fremstilt som høyst fungerende tenåringer med «normal bakgrunn» uten tidligere befatning med politiet, skriver BBC. Likevel hadde de utviklet en «tørst for å drepe», ifølge retten: Den drapsdømte gutten omtalte sin venninne som «besatt» av seriemordere, begge skal ha søkt informasjon om drap og tortur på det mørke nettet hvor folk opererer anonymt og kryptert. På WhatsApp diskuterte de ulike måter å drepe Brianna på. De skal ha hatt en liste over flere jevnaldrende de ønsket å drepe. Ifølge chatten skal de først ha vurdert å drepe en gutt før de bestemte seg for å drepe Brianna, som de trodde det ville være enklere å ta livet av. I chatten omtalte de Brianna som «det», og de skrev at de ville se om «det ville skrike som en mann eller jente», skriver The Guardian. Men ifølge de drapsdømte var meldingene bare «mørke fantasier». Begge nektet for å ha drept henne og skyldte på hverandre for knivstikkingen, ifølge Sky News. Da Brianna Ghey gikk hjemmefra 11. februar trodde hun at hun skulle møte en venn.  To timer senere, i Linear Park utenfor Warrington, ble hun overfalt og knivstukket med en jaktkniv.  28 ganger i hode, nakke, rygg og bryst. Liket ble funnet av tilfeldige forbipasserende i en park utenfor den engelske byen Warrington. Saken fikk stor oppmerksomhet både i Storbritannia og verden for øvrig.  Så ikke på hverandre Det ble gjort spesielle tiltak i retten slik at den tiltalte gutten kunne slippe å forklare seg muntlig. I stedet fikk han lest opp spørsmålene og svare i tekst. De tiltalte, som har vært venner siden de var 11 år gamle, så ikke på hverandre under hele rettssaken. Etter at de ble siktet har de vendt seg mot hverandre, melder The Telegraph. Først skal gutten ha forsøkt å hevde sin uskyld. Han forklarte at han snudde seg mot et tre for å tisse da venninnen stakk ned Brianna. Men da aktor la frem bevis for at hans jaktkniv ble funnet med Briannas blod på hans soverom, og da også skoene og klærne hans hadde spor av hennes blod, skal den tiltalte ha sluttet å uttale seg. Juryen ble fortalt at de ikke trengte å finne det bevist hvem av de to som knivstakk for at de begge kunne dømmes for drapet. Begge ble dømt. Straffeutmålingen kommer først neste måned, men dommeren har allerede sagt at de to vil få livstid i fengsel, og at det kun er et spørsmål om hva slags minstetid de skal få. Mer fokus på psykisk helse Brianna var åpen om at hun var transkjønnet, og delte av sin hverdag til sine 20.000 TikTok-følgere. Etter drapet strømmet støtteerklæringer ut i sosiale medier, hvor Brianna omtales som en «vakker engel» og «nydelig jente». Politiet har likevel ikke holdepunkter for å si at Ghey var offer for hatkriminalitet, skriver The Guardian. Foreldrene til de tre berørte ungdommene var alle i retten under de fleste av den 18 dager lange rettssaken. Briannas foreldre fulgte saken fra publikumsgalleriet. I dag etter dag måtte de høre de grusomme detaljene om drapet på datteren.  Ingen av de to tiltalte viste tegn til anger i retten, ifølge moren Ester Ghay. – Å tenke på hvor redd min ellers fryktløse datter må ha vært når hun var alene i parken med det hun trodde var hennes venn, vil hjemsøke meg for alltid, sa hun til mediene etterpå.  Familien sier Brianna etterlater et enormt tomrom. Samtidig vil de fremheve hvor stolte de var over datteren. – Hun var sterk, fryktløs og enestående. Hun ville bli identifisert som en jente og hun ville kle seg i jenteuniform på skolen, og ja, hun bare gjorde det. Hun lot seg ikke stoppe av fordommer, sier moren ifølge Manchester Evening News. Datterens død har moren Esther Ghay startet kampanjen «Peace at Mind» for å rette fokus på unge menneskers mentale helse og gi opplæring til lærere i hvordan de bedre kan møte ungdom som sliter. Da hun snakket med mediene etter dommen appellerte hun til handling: – Brianna slet psykisk. Hun slet med selvskading og spiseforstyrrelser som så mange andre unge. Nå må noe gjøres.
To 16-åringer er nå dømt for drapet på Brianna Ghey (16), som skjedde i England i februar. De skal ha planlagt drapet i lang tid, inspirert av tortur- og drapsmetoder fra det mørke nettet. Begge nektet for å ha drept Ghey og skyldte på hverandre. Retten mente de hadde utviklet en «tørst for å drepe». Drapet skjedde i Linear Park utenfor Warrington, og begge de drapsdømte er varslet å få livstid i fengsel. Brianna Ghey var åpen om at hun var transkjønnet og hadde 20.000 følgere på TikTok.